CELEX: 52022PC0162
Language: sl
Date: 2022-03-31
Title: Spremenjeni predlog UREDBA EVROPSKEGA PARLAMENTA IN SVETA o spremembi Uredbe (EU) št. 1303/2013 in Uredbe (EU) št. 223/2014 v zvezi z večjim predhodnim financiranjem iz virov REACT-EU

EVROPSKA KOMISIJA
            Bruselj, 31.3.2022
            COM(2022) 162 final
            2022/0096(COD)
            
            Spremenjeni predlog
            UREDBA EVROPSKEGA PARLAMENTA IN SVETA
            o spremembi Uredbe (EU) št. 1303/2013 in Uredbe (EU) št. 223/2014 v zvezi z večjim predhodnim financiranjem iz virov REACT-EU
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Evropska komisija je 23. marca 2022 sprejela zakonodajni predlog za spremembo Uredbe (EU) št. 1303/2013 in Uredbe (EU) št. 223/2014 zaradi izrednih in ciljno usmerjenih sprememb v odziv na invazijo Ruske federacije na Ukrajino ter vpliv invazije na Evropsko unijo in zlasti na več njenih vzhodnih regij. 
               
               
                  Z navedenim predlogom naj bi se zagotovilo dodatno začetno predhodno financiranje za programe za obdobje 2014–2020, ki jih podpirajo skladi kohezijske politike in Sklad za evropsko pomoč najbolj ogroženim (FEAD), izplačalo pa naj bi se v okviru REACT-EU, ki se financira iz evropskega instrumenta za okrevanje „NextGenerationEU“.
               
               
                  Komisija je v zvezi s tem že sprejela ukrepe za pomoč državam članicam s predlogom za kohezijski ukrep za begunce v Evropi (CARE) z dne 8. marca 2022. 
               
               
                  Evropski svet je na zasedanju 24. in 25. marca 2022 razpravljal o ruski vojaški agresiji proti Ukrajini in v svojih sklepih Komisijo pozval, „naj oblikuje dodatne predloge za utrditev podpore EU“, da bi „zagotovili hitro mobilizacijo sredstev EU za begunce in tiste, ki jih sprejemajo“.
               
               
                  Komisija v odgovor na poziv Evropskega sveta predstavlja ta predlog za spremembo zakonodajnega predloga, ki ga je predložila 23. marca 2022. Ker je eden najučinkovitejših načinov za hitro mobilizacijo sredstev uporaba „možnosti poenostavljenega obračunavanja stroškov“, kar omogoča lažje in hitrejše izvajanje skladov kohezijske politike ter hkrati zmanjšuje upravno breme, ta predlog uvaja nove stroške na enoto. Države članice lahko te nove stroške na enoto uporabijo za lažje financiranje osnovnih potreb oseb, ki jim je bila priznana začasna zaščita v skladu z Izvedbenim sklepom Sveta (EU) 2022/382, in podpore tem osebam v vseh državah članicah, v katerih se nahajajo. Stroški na enoto se lahko uporabljajo skupaj največ 13 tednov od datuma prihoda osebe v Evropsko unijo.
               
            
            
               •Skladnost z veljavnimi predpisi s področja zadevne politike
            
            
               
                  Spremenjeni predlog je skladen s splošnim pravnim okvirom, vzpostavljenim za evropske strukturne in investicijske sklade, ter je omejen na ciljno usmerjene in izredne spremembe Uredbe (EU) št. 1303/2013 in Uredbe (EU) št. 223/2014. Predlog dopolnjuje tudi predhodni predlog Komisije CARE za spremembo teh uredb z dne 8. marca 2022 ter vse druge ukrepe, namenjene reševanju trenutnih razmer brez primere.
               
            
            
               •Skladnost z drugimi politikami Unije
            
            
               
                  Predlog je omejen na ciljno usmerjene in izredne spremembe Uredbe (EU) št. 1303/2013 in Uredbe (EU) št. 223/2014 ter ohranja skladnost z drugimi politikami Unije.
               
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Predlog temelji na členu 175(3) in členu 177 Pogodbe o delovanju Evropske unije.
               
            
            
               •Subsidiarnost (za neizključno pristojnost) 
            
            
               
                  Ker države članice same ne morejo zadovoljivo obravnavati izzivov, povezanih z velikim številom prihodov oseb, ki bežijo iz Ukrajine, in se ta cilj lažje doseže na ravni Unije, lahko Unija v skladu z načelom subsidiarnosti iz člena 5 Pogodbe o Evropski uniji zagotovi, da se v okviru REACT-EU izplača večji znesek predhodnega financiranja in da se uvede možnost poenostavljenega obračunavanja stroškov z novimi stroški na enoto.
               
            
            
               •Sorazmernost
            
            
               
                  Predlog je izredna in ciljno usmerjena sprememba, ki ne presega tistega, kar je potrebno za doseganje cilja zagotovitve večjega zneska predhodnega financiranja, ki se izplača v okviru REACT-EU, in uvedbe novih stroškov na enoto v podporo ukrepom za reševanje migracijskih izzivov, ki so posledica vojaške agresije Ruske federacije, ter za zmanjšanje s tem povezanega bremena za javne proračune, da bi se omogočila mobilizacija naložb v odziv na obsežno javnozdravstveno krizo, ki vpliva na rast regij.
               
            
         
         
            
               •Izbira instrumenta
            
            
               
                  Uredba je ustrezen instrument za zagotovitev večjega zneska predhodnega financiranja, ki se izplača v okviru REACT-EU, in za uvedbo novih stroškov na enoto, potrebnih za obravnavanje teh razmer brez primere.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Ni relevantno.
               
            
            
               •Posvetovanja z deležniki
            
            
               
                  Predlog temelji na izmenjavah na visoki ravni z drugimi institucijami in državami članicami. Javno posvetovanje ni potrebno, saj ni potrebna ocena učinka.
               
            
            
               •Zbiranje in uporaba strokovnih mnenj
            
            
               
                  Ni relevantno.
               
            
            
               •Ocena učinka
            
            
               
                  Ocena učinka je bila opravljena za pripravo predloga za Uredbo (EU) št. 1303/2013 in Uredbo (EU) št. 223/2014. Za to ciljno usmerjeno spremembo v odziv na kritične razmere ni potrebna ločena ocena učinka.
               
            
            
               •Primernost in poenostavitev ureditve
            
            
               Ni relevantno.
            
            
               •Temeljne pravice
            
            
               Ni relevantno.
            
            
               4.PRORAČUNSKE POSLEDICE
            
            
               
                  Predlagana sprememba predloga Komisije z dne 23. marca 2022 ne vključuje sprememb odobritev za prevzem obveznosti v večletnem finančnem okviru za obdobje 2021–2027.
               
               
                  Uporaba novih stroškov na enoto bi olajšala pospešeno izplačevanje sredstev.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
         
         
            
               
                  Spremljanje izvajanja ukrepov in poročanje o tem bosta potekala v okviru splošnih mehanizmov poročanja, določenih v uredbah (EU) št. 1303/2013 in (EU) št. 223/2014.
               
            
            
               •Obrazložitveni dokumenti (za direktive)
            
            
               
                  Ni relevantno.
               
            
            
               •Natančnejša pojasnitev posameznih določb predloga
            
            
               
                  Predlagana sprememba predloga Komisije z dne 23. marca 2022 določa uvedbo novih stroškov na enoto v podporo ukrepom za obravnavanje migracijskih izzivov, ki so posledica vojaške agresije Ruske federacije.
               
            
            
               2022/0096 (COD)
            
            
               Spremenjeni predlog
            
            
               UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 1303/2013 in Uredbe (EU) št. 223/2014 v zvezi z večjim predhodnim financiranjem iz virov REACT-EU
            
            
               Predlog Komisije COM(2022) 145 se spremeni:
            
            
               (1)naslov se nadomesti z naslednjim: 
            
            
               „UREDBA EVROPSKEGA PARLAMENTA IN SVETA
            
            
               o spremembi Uredbe (EU) št. 1303/2013 in Uredbe (EU) št. 223/2014 v zvezi z večjim predhodnim financiranjem iz virov REACT-EU in uvedbo stroškov na enoto“;
            
            
               (2)vstavi se naslednja uvodna izjava 5a:
            
            
               „Poleg tega bi bilo treba za poenostavitev uporabe evropskih strukturnih in investicijskih skladov ter za zmanjšanje upravnega bremena za uprave držav članic in upravičence v okviru obravnavanja migracijskih izzivov, ki so posledica vojaške agresije Ruske federacije, uvesti stroške na enoto. Ti stroški na enoto bi morali olajšati financiranje osnovnih potreb oseb, ki jim je bila priznana začasna zaščita ali druga ustrezna zaščita na podlagi nacionalnega prava v skladu z Izvedbenim sklepom Sveta (EU) 2022/382
                  1
                in Direktivo Sveta 2001/55/ES
                  2
               , ter podpore tem osebam v vseh državah članicah, v katerih se nahajajo v 13 tednih od njihovega prihoda v Evropsko unijo. V skladu s predlogom Komisije „Kohezijski ukrep za begunce v Evropi“ (CARE) z dne 8. marca 2022 lahko države članice te stroške na enoto uporabijo tudi takrat, kadar uporabijo možnost iz [člena 98(4) Uredbe (EU) št. 1303/2013] za financiranje takih operacij iz ESRR na podlagi pravil, ki se uporabljajo za ESS, tudi kadar to vključuje vire REACT-EU. Države članice bi morale pri uporabi stroškov na enoto zagotoviti, da imajo vzpostavljene potrebne ureditve za preprečevanje dvojnega financiranja istih stroškov.“;
            
            
               (3)v členu 1 se pred točko 1 vstavi naslednja točka: 
            
            
               „(1)
                     vstavi se naslednji člen 68c: 
            
            
               ‚Člen 68c 
            
            
               Stroški na enoto za operacije za obravnavanje migracijskih izzivov, ki so posledica vojaške agresije Ruske federacije
            
            
               Za izvajanje operacij za obravnavanje migracijskih izzivov, ki so posledica vojaške agresije Ruske federacije, lahko države članice v izdatke, prijavljene v zahtevkih za plačilo, vključijo stroške na enoto, povezane z osnovnimi potrebami oseb, ki jim je bila priznana začasna zaščita ali druga ustrezna zaščita na podlagi nacionalnega prava v skladu z Izvedbenim sklepom Sveta (EU) 2022/382 in Direktivo Sveta 2001/55/ES, ter zagotavljanjem podpore tem osebam. Navedeni stroški na enoto znašajo 40 EUR na teden za vsak polni ali delni teden, v katerem se oseba nahaja v zadevni državi članici. Stroški na enoto se lahko uporabljajo skupaj največ 13 tednov od datuma prihoda osebe v Unijo. 
            
         
         
            
               Zneski, izračunani na tej osnovi, se štejejo za javno podporo, izplačano upravičencem, in za upravičene izdatke za namene uporabe te uredbe.‘“;
            
            
               (4)v členu 1 točka 1 postane točka 2, točka 2 pa postane točka 3;
            
            
               (5)v členu 1 se doda naslednja točka: 
            
            
               „(4)
                     v členu 131 se odstavek 2 nadomesti z naslednjim:
            
            
               ‚2. Upravičeni izdatki v zahtevku za plačilo se podprejo s prejetimi računi ali računovodskimi listinami z enako dokazno vrednostjo, razen če gre za oblike podpore iz točk (b) do (e) prvega pododstavka člena 67(1) te uredbe, členov 68, 68a, 68b in 68c te uredbe, člena 69(1) te uredbe in člena 109 te uredbe ter iz člena 14 uredbe o ESS. Za take oblike podpore ustrezajo zneski iz zahtevka za plačilo stroškom, izračunanim na veljavni osnovi.‘“.
            
            
               V Bruslju,
            
            
               
                  Za Evropski parlament
                        Za Svet
               
               
                  predsednica
                        predsednik
               
            
         
         
            
                  
                     (1)
                  
                        Izvedbeni sklep Sveta (EU) 2022/382 z dne 4. marca 2022 o ugotovitvi obstoja množičnega prihoda razseljenih oseb iz Ukrajine v smislu člena 5 Direktive 2001/55/ES in z učinkom uvedbe začasne zaščite (UL L 71, 4.3.2022, str. 1).
               
               
                  
                     (2)
                  
                        Direktiva Sveta 2001/55/ES z dne 20. julija 2001 o najnižjih standardih za dodelitev začasne zaščite v primeru množičnega prihoda razseljenih oseb in o ukrepih za uravnoteženje prizadevanj in posledic za države članice pri sprejemanju takšnih oseb (UL L 212, 7.8.2001, str. 12).